**HONDA CB1000R, MODELOVÝ ROK 2021**

Dátum vydania: 10. novembra 2020

Základné informácie o modeli: *Vlajková loď radu Neo Sports Café značky Honda sa neustále vyvíja – je kompaktnejšia, štíhlejšia, s ešte agresívnejšími rysmi – to je smer ďalšieho vývoja charakteru strojov, ktoré zastupuje. Nový farebný TFT prístrojový displej umožňuje majiteľovi pripojenie jeho telefónu prostredníctvom systému hlasového ovládania Honda Smartphone Voice Control System a pod sedadlom je po novom k dispozícii USB nabíjací konektor. Okrem štandardnej verzie CB1000R je k dispozícii taktiež vyhotovenie* ***Black Edition****, ktoré je verné svojmu názvu: oproti štandardnej verzii je tento model vybavený ochranným štítom, krytom sedadla spolujazdca a rýchloradením, a okrem niekoľkých viditeľných hliníkových prvkov je celý v čiernej farbe. Nastavenie systému elektronického vstrekovania PGM-FI bolo upravené s ohľadom na plnenie emisnej normy EURO5.*

Obsah:

1 Úvod

2 Informácie o modeli

3 Hlavné vlastnosti

4 Príslušenstvo

5 Technické parametre

**1. Úvod**

Motocyklový svet zažil v poslednej dekáde veľa zmien, pokiaľ ide o očakávania jazdcov v súvislosti s ich strojmi – ako majú fungovať, ako majú vyzerať a aký z nich chcú mať pocit. A značka Honda sa nikdy nebála využiť svoje technológie, konštrukčné riešenia a predstavivosť v štýle *„čo keby...?“* na vytváranie motocyklov schopných obsadiť nové miesta na trhu.

Jedným z takých motocyklov je aj CB1000R. V roku 2018 sa počas hlavnej modelovej obmeny konštruktéri značky Honda rozhodli úplne prehodnotiť základy kategórie ostrých streetfighterov, ktoré položil predchádzajúci model, a vedení retro-industriálnym minimalizmom zbavili tento stroj všetkého zbytočného. Výsledkom ich práce, ktorý sa zrodil pod názvom *‚Neo Sports Café‘,* bola nová fúzia nahých športových strojov a inšpirácia obnažených Café Racerov.

Vzniknutý model vystúpil z davu tým, že opustil štandardnú šablónu od superšportu odvodeného veľkého „naháča“, a namiesto toho vsadil na recept, v ktorom sa vzrušenie a funkcie snúbia s radikálne sviežim a vizuálne príťažlivým estetickým riešením. Spojením „viac“ a „menej“ ponúkla znovuzrodená Honda CB1000R svojmu jazdcovi vysoké množstvo použiteľného výkonu motora v kombinácii s ovládateľnosťou charakteristickou pre superšportový stroj.

Okrem vzrušujúcich jazdných parametrov a schopnosti súperiť na kľukatých cestách aj s oveľa športovejšími strojmi je CB1000R motocyklom, ktorý jednoducho nie je možné ignorovať – či z pohľadu estetiky, emócií, výkonov, alebo technológie.

Prémiový status tohto stroja ďalej posunuli aj kozmetické vylepšenia pre rok 2020. Pre rok 2021 sa model CB1000R posúva o ďalší významný krok vpred, a to tak z hľadiska štýlu, ako z pohľadu prepojenia s jazdcom.

**2. Informácie o modeli**

Vizuálne sú línie CB1000R pre rok 2021 agresívnejšie, sklonené smerom vpred a s novými vizuálnymi detailmi, ako sú hliníkový podsedadlový rám, kryty chladiča alebo vzduchovej komory, ktoré spolu ladia v holistickej a dynamickej harmónii. Zmeny sa dotkli taktiež tvaru svetlometu, ktorý je po novom skosený smerom vzad, zatiaľ čo zložito tvarované nové kolesá stavajú na obdiv schopnosti konštruktérov a inžinierov.

Hoci podvozok zostal nezmenený, motor sa vďaka revidovaným nastaveniam systému elektronického vstrekovania paliva PGM-FI vyznačuje hladším prísunom výkonu a zároveň plní emisnú normu EURO5. Nový farebný TFT prístrojový panel disponuje systémom hlasového ovládania Honda Smartphone Voice Control System, ktorý jazdcovi umožňuje ovládať funkcie jeho telefónu. Pod sedadlom sa nachádza USB nabíjací konektor.

Model CB1000R pre rok 2021 bude k dispozícii vo farebných vyhotoveniach:

Červená Candy Chromosphere Red

Matná čierna metalíza Matte Ballistic Black Metallic

Matná strieborná metalíza Matt Beta Silver Metallic

**Black Edition**

Zatiaľ čo v prípade novej Hondy CB1000R sa kladie dôraz najmä na funkčnú krásu, v prípade verzie Black Edition sa konštruktéri rozhodli urobiť ešte niekoľko krokov ďalej. Ručne montované stroje špeciálnej Black Edition začínajú svoj život na tej istej výrobnej linke ako štandardná CB1000R, po čase však odbočia do esteticky ladeného priestoru, kde získavajú dodatočné atraktívne príslušenstvo.

Okrem niekoľkých obrábaných hliníkových detailov – na lúčoch kolies, na bokoch kyvného ramena, na krytoch motora či na čeľusti riadidiel – sú všetky viditeľné časti tohto stroja čierne: krúžok svetlometu, štít, nosníky vidlice, kryty chladiča a vzduchovej komory (s anodizovaným povrchom), výfukové potrubie aj jeho koncovka. Palivová nádrž a kryt sedadla spolujazdca sú lakované čiernym lakom Deep Graphite Black.

Súčasťou štandardnej výbavy je taktiež rýchloradenie. Medzi špecifické detaily patrí obrábané logo „CB“.

**3. Hlavné vlastnosti**

**3.1 Vzhľad a výbava**

* ***Agresívne proporcie s výrazným sklonom smerom vpred, štíhlejšími líniami po celej dĺžke a nové kolesá z hliníkovej zliatiny***
* ***Systém hlasového ovládania Honda Smartphone Voice Control System umožňuje jazdcovi prepojiť jeho smartfón prostredníctvom technológie Bluetooth* s *5-palcovým farebným TFT displejom; pod sedadlom sa nachádza USB nabíjací konektor***

Dizajnový jazyk ‚Neo Sports Café‘ vznikol nielen ako oslava minulosti, ale taktiež ako pohľad do budúcnosti, so širokým rozsahom pre úpravy tejto témy. Preto ani pre rok 2021 nezostáva stáť na mieste; model CB1000R sa odráža od pôsobivého štylistického riešenia predstaveného v roku 2018 a posúva ho na úplne novú úroveň. Výrazný vzhľad Neo Sports Café je nezameniteľný – na inovovanom modeli však ešte viac nadobúda na dramatickosti a proporcie celého stroja sú ešte agresívnejšie posunuté smerom vpred a diagonálne smerom nadol okolo výrazného motora, ktorý je zhotovený v čiernej farbe. Nové 7-lúčové kolesá z hliníkovej zliatiny podčiarkujú svojím komplikovaným tvarom mimoriadny charakter stroja.

Ten je pritom ako celok, po celej svojej dĺžke, harmonický: na prvý pohľad rozpoznateľný kruhový svetlomet je teraz umiestnený v kvapkovitom rámčeku a posunutý dozadu medzi rúrky vidlice. Leštené hliníkové kryty chladiča sú oveľa kompaktnejšie a skosené v smere jazdy. Rovnaký dizajnový prvok je použitý aj na krytoch vzduchovej komory.

Zakrivený hliníkový podsedadlový rám bol úplne prepracovaný. Po novom je zhotovený z hliníka (namiesto doterajšej čierne), čím zdôrazňuje čistý minimalizmus zadku. A nie je možné opomenúť ani estetický detail v podobe zmenšeného držiaka na upevnenie evidenčného čísla.

Hoci pri pohľade na tento inovovaný motocykel sa budú ľudia otáčať a ostatní vodiči spomaľovať, konštruktéri neopomenuli ani jeho každodennú praktickosť, takže každodenné používanie novej Hondy CB1000R je opäť o niečo príjemnejšie. Prístrojový panel je po novom tvorený 5-palcovým farebným TFT displejom, ktorý ponúka štyri spôsoby zobrazenia údajov o rýchlosti a otáčkach v závislosti od preferencií jazdca. Ďalej sa na ňom zobrazujú údaje o množstve paliva a spotrebe, zvolenom jazdnom režime, parametroch motora a indikátor radenia na vyšší rýchlostný stupeň. Jeho funkcie sa ovládajú tlačidlami na ľavej rukoväti.

Súčasťou rozhrania je aj nový systém hlasového ovládania Honda Smartphone Voice Control (HSVC), ktorý jazdcovi ponúka možnosť prepojenia s jeho telefónom a umožňuje hlasové ovládanie telefónnych hovorov, e-mailov, prehrávania hudby a navigácie. Na využitie tejto funkcie je potrebný komunikátor v prilbe. Telefón sa k prístrojovému panelu pripojí prostredníctvom technológie Bluetooth. Ovládanie HSVC je možné taktiež prostredníctvom tlačidiel na ľavej rukoväti. Na jednoduché nabíjanie telefónu je po novom k dispozícii taktiež USB zásuvka umiestnená pod sedadlom.

Predné a zadné ukazovatele smeru na modeli CB1000R sú vybavené funkciou núdzových brzdových svetiel (Emergency Stop Signal – ESS). Pri prudkom brzdení začnú ukazovatele smeru blikať, čím na prudké brzdenie upozornia ostatných účastníkov cestnej premávky. Ukazovatele smeru majú funkciu automatickej deaktivácie. Namiesto použitia jednoduchého časovača systém porovnáva rozdiel v otáčkach predného a zadného kolesa a na základe toho vypočítava, či je možné ukazovatele smeru s ohľadom na situáciu vypnúť.

**3.2 Motor**

* ***Štvorvalcový motor s elektronicky riadenou škrtiacou klapkou odvodený od modelu CBR1000RR***
* ***Revidované nastavenie systému PGM-FI pre hladký prísun výkonu a odozvu***
* ***Motor po novom spĺňa emisnú normu EURO5.***

Štvorvalcový DOHC motor s objemom 998 cm3 poskytuje modelu CB1000R zdravú dávku výkonu aj krútiaceho momentu: 107 kW pri 10 500 ot./min. a 104 Nm pri 8 250 ot./min. Vŕtanie a zdvih sú 75 × 56,5 mm a kompresný pomer dosahuje hodnotu 11,6:1. Červené pole otáčkomera začína na 11 500 ot./min. a obmedzovač zasahuje vo 12 000 ot./min. Jedinou zmenou pre rok 2021 je optimalizované nastavenie systému elektronického vstrekovania paliva PGM-FI, ktoré vyhladilo prísun výkonu a zlepšilo odozvu stroja. Motor súčasne vďaka tomu plní emisnú normu EURO5.

Tento motor bol vyladený s dôrazom na dostupnosť silného krútiaceho momentu najmä v rozmedzí 6 000 – 8 000 otáčok, kde jeho krivka výrazne rastie a prispieva tak k vzrušujúcej a dynamickej jazde. To je zároveň užitočné pri rýchlej akcelerácii v premávke, najmä pri predbiehaní.

Vzduchová komora, nasávacie kanály a vzduchový filter umožňujú hladké prúdenie vzduchu do motora a v celej dĺžke nasávacieho potrubia znižujú tlakové straty; 44 mm škrtiaca klapka privádza zmes vzduchu a paliva do veľkých nasávacích otvorov a do starostlivo tvarovaných spaľovacích komôr. Zdvih nasávacích ventilov je nastavený na hodnotu 8,3 mm, na výfukových ventiloch potom na 8,1 mm. Piesty sú vyrobené z kovaného hliníka.

Krátke prevodové pomery zaisťujú dynamickú akceleráciu na jednotlivé rýchlostné stupne od 30 až do 130 km/h. Pomocná trecia spojka je mimoriadne ľahká na ovládanie páčky a lepšie zvláda prudké podraďovanie.

Taktiež výfuk prispieva k lepším výkonom CB1000R v stredných otáčkach a k zníženiu hmotnosti. Ide o konštrukciu 4-2-1, ktorá cez 4 krátke katalyzátory zvádza výfukové plyny do hlavnej komory, odkiaľ následne plyny prúdia do výfuku s dvoma komorami. Zvuk výfuku bol interne vyladený tak, že pri prekročení 5 500 ot./min. získa výrazne hlbší a surovejší tón.

Na splnenie normy EURO5 bola navyše 02 lambda sonda vo výfukovom potrubí nahradená senzormi Linear Air Flow (LAF) vo zvodoch, ktoré umožňujú oveľa presnejšie merať zloženie výfukových plynov. Spotreba paliva je 5,8 l/100 km.

**3.3 Motor a elektronika**

* ***Tri prednastavené jazdné režimy plus nastaviteľný režim USER***
* ***Tri úrovne výkonu, brzdenia motorom a nastaviteľnej kontroly trakcie***

Elektronicky riadená škrtiaca klapka (Throttle By Wire – TBW) poskytuje jazdcovi maximálnu kontrolu nad silným motorom Hondy CB1000R vďaka 3 prednastaveným jazdným režimom plus 1 režimu USER, ktoré sa volia pomocou tlačidiel na ľavej rukoväti a TFT displeja.

K dispozícii sú 3 úrovne výkonu motora (Engine Power – P), brzdenia motorom (Engine Brake – EB) a nastaviteľnej kontroly trakcie (Honda Selectable Torque Control – HSTC); systém HSTC je možné taktiež vypnúť. Jazdné režimy ponúkajú rôzne kombinácie jednotlivých parametrov.

Režim **RAIN** (dážď) využíva najnižšie nastavenie výkonu pre najmenej agresívny prísun sily, strednú úroveň brzdenia motorom a vysokú úroveň zásahov systému HSTC. Najnižšia úroveň výkonu a krútiaceho momentu je aplikovaná na prvé 3 rýchlostné stupne.

Režim **STANDARD** využíva stredné nastavenie výkonu, HSTC aj brzdenia motorom. Mierne zmäkčuje prísun výkonu na prvom a druhom rýchlostnom stupni a využíva úroveň výkonu, ktorá sa nachádza tesne pod režimom SPORT, so zníženým krútiacim momentom pri čiastočnom otvorení škrtiacej klapky.

V režime **SPORT** je nastavený najvyšší prísun výkonu a najnižšia úroveň brzdenia motorom a HSTC, čím je zaistený 100 % výkon na všetkých šesť rýchlostných stupňov, maximálny krútiaci moment vo všetkých polohách škrtiacej klapky a obmedzené zásahy zo strany HSTC.

Režim **USER** umožňuje jazdcovi zvoliť niektoré z troch nastavení pre každý parameter a tieto nastavenia uložiť na budúce použitie.

* 1. **Podvozok**
* ***Silný a ľahký jednochrbticový oceľový rám, nastaviteľná vidlica Showa SFF-BP a zadný stredový tlmič***
* ***Zdvojené radiálne upevnené štvorpiestové strmene a 310 mm plávajúce predné kotúče***

Podvozok stroja CB1000R zostal pre rok 2021 nezmenený a využíva jednochrbticový oceľový rám spolu s delenými upevňovacími (split-tightening) hliníkovými doskami kyvného spoja charakteristického jednostranného kyvného ramena s dĺžkou 574,2 mm. Sklon vidlice je 25° a závlek 100 mm. Rázvor kolies dosahuje 1 455 mm a pohotovostná hmotnosť je 212 kg. Rozloženie hmotnosti je 48,5 % / 51,5 % (predné/zadné koleso).

Prirodzene prikrčená pozícia jazdca je umožnená dobre rozvrhnutým „oporným trojuholníkom“ tvoreným širokými skosenými hliníkovými riadidlami a sedadlom vo výške 830 mm. Taktiež bezprírubová palivová nádrž je široko tvarovaná, hlboké prelisy však poskytujú veľa priestoru pre jazdcove kolená.

Na novom modeli bola použitá nastaviteľná predná vidlice Showa Separate Function Fork Big Piston (SFF-BP). Všetky funkcie súvisiace s tlmením zaisťuje jedno rameno, čím sa znižuje hmotnosť a zároveň je zaistená priľnavosť, komfort a kontrola v širokom rozmedzí jazdných podmienok. Zadný tlmič Showa umožňuje nastaviť predpätie pružiny a tlmenie v odskoku.

Dva predné radiálne umiestnené štvorpiestové brzdové strmene sa zakusujú do 310 mm plávajúcich kotúčov. Dopĺňa ich dvojpiestový zadný strmeň s 256 mm zadným kotúčom a 2-kanálový systém ABS. Nové sedemlúčové kolesá z hliníkovej zliatiny, ktoré sa vyznačujú komplikovaným tvarom, pôsobia výrazne elegantným dojmom; zadná pneumatika (na 6-palcovom ráfe) má rozmer 190/55 ZR17, predná potom 120/70 ZR17.

**4. Príslušenstvo**

Kompletná ponuka originálneho príslušenstva Honda vyvinutého pre model CB1000R zahŕňa:

Ochrannú nálepku na nádrž

Ochranný štít

Kryt sedadla spolujazdca

Kryt predného blatníka

Sedadlo spolujazdca/jazdca čalúnené Alcantarou

Koncovky riadidiel

Kryt motora

Mriežku chladiča

Polepy kolies

Vyhrievané rukoväti

Rýchloradenie

Nosič batožiny

Tašku na zadné sedadlo

Tankbag

**5. Technické parametre**

|  |  |
| --- | --- |
| **MOTOR** |  |
| Typ | Kvapalinou chladený DOHC radový štvorvalec |
| Počet ventilov na valec  | 4 |
| Zdvihový objem (cm³) | 998 cm3 |
| Vŕtanie × zdvih (mm) | 75 mm × 56,5 mm |
| Kompresný pomer | 11,6:1 |
| Maximálny výkon | 107 kW pri 10 500 ot./min. |
| Max. krútiaci moment | 104 Nm pri 8 250 ot./min. |
| **PALIVOVÝ SYSTÉM** |  |
| Karburácia | PGM FI |
| Objem palivovej nádrže | 16,2 litra |
| Spotreba paliva | 5,6 l/100 km |
| **ELEKTRICKÁ SÚSTAVA** |  |
| Štartovanie | Elektrické |
| Kapacita batérie | 12 V/8,6 Ah |
| **HNACIE ÚSTROJENSTVO** |  |
| Typ spojky | Mokrá lamelová spojka |
| Typ prevodovky | 6-stupňová |
| Stály prevod | Reťaz |
| **RÁM** |  |
| Typ | Oceľový, chrbticový |
| **PODVOZOK** |  |
| Rozmery (D × Š × V) | 2 120 mm × 789 mm × 1 090 mm |
| Rázvor kolies | 1 455 mm |
| Uhol prednej vidlice | 25° |
| Závlek | 100 mm |
| Výška sedadla | 830 mm |
| Svetlá výška | 135 mm |
| Pohotovostná hmotnosť | 212 kg |
| **ZAVESENIE KOLIES** |  |
| Typ vpredu | Inverzná vidlica Showa SFF-BP |
| Typ vzadu | Tlmič Showa (zdvih osi kolesa 131 mm) |
| **KOLESÁ** |  |
| Veľkosť ráfu – predné | Liate, hliníkové |
| Veľkosť ráfu – zadné | Liate, hliníkové |
| Pneumatika vpredu | 120/70 ZR17 |
| Pneumatika vzadu | 190/55 ZR17 |
| **BRZDY** |  |
| Systém ABS, Typ | 2-kanálový |
| Vpredu | Dva 310 mm kotúče |
| Vzadu | Jeden 256 mm kotúč |
| **PRÍSTROJE A ELEKTRONIKA** |  |
| Prístrojový panel | 5” TFT displej |
| Svetlomet | LED |
| Zadné svetlo | LED |

Všetky parametre sú predbežné a môžu sa bez predchádzajúceho upozornenia zmeniť.

# Upozornenie: Uvedené hodnoty sú výsledky namerané spoločnosťou Honda pri štandardných skúšobných podmienkach stanovených WMTC. Skúšky sa robia na rovnej vozovke so štandardnou verziou vozidla, s jedným jazdcom a bez dodatočnej voliteľnej výbavy. Skutočná spotreba paliva sa môže líšiť v závislosti od spôsobu jazdy, údržby vášho stroja, poveternostných podmienok, stavu vozovky, tlaku pneumatík, inštalovaného príslušenstva, nákladu, hmotnosti jazdca a spolujazdca a ďalších faktorov.